**LAUSUNTO**

14042014

OIKEUSMINISTERIÖ

Asia: Lausunto hallituksen esityksestä vakuutusoikeuslain muuttamisesta

Viite: OM/4/32/2006

 Lausuntopyyntö 10032014

Hallituksen esityksen tavoitteena on nopeuttaa ja sekä tehdä asioiden käsittely vakuutusoikeudessa joustavammaksi sekä lisätä toiminnan avoimuutta samalla kuitenkin varmistamalla oikeusvarmuuden säilyminen korkealla tasolla.

Hyvää esityksessä onkin nimenomaan vakuutusoikeuden ratkaisukokoonpanoa ja vakuutusoikeuden päätösvaltaisuutta koskevat uudistusehdotukset. Samoin lääkärijäsenen ja vakuutusoikeuden asiantuntijalääkärin velvollisuus esittää selvitys sidonnaisuuksistaan ennen nimittämistä sekä vakuutusoikeuden sivutoimisen jäsenen velvollisuus esittää selvitys sidonnaisuuksistaan lisäävät omalta osaltaan vakuutusoikeuskäsittelyn avoimuutta ja oikeusvarmuutta. Ehdotus siitä, että yksityisellä asianosaisella on oikeus pyytää suullisen käsittelyn toimittamista vakuutusoikeudessa, parantaa asiakkaan asemaa ja oikeusturvaa vakuutusoikeuskäsittelyssä sekä lisää luottamusta käsittelyn avoimuuteen.

**Käsittelyajat**

Vakuutusoikeuskäsittelyt voivat käytännössä venyä huomattavasti yli vuoden kestäviksi, ja sitä edeltää hakemuksen varsinainen käsittelyaika ja muutoksenhakulautakunnan käsittely. Kohtuuttoman pitkät käsittelyajat johtavat pahimmillaan hakijan joutumiseen

vakavaan taloudelliseen ahdinkoon ja pitkät perusturvaa ja -toimeentuloa koskevat käsittelyajat ovat suoranaisia kuntoutumisen esteitä. Hallituksen esitykseen sisältyvät uudistusehdotukset eivät kuitenkaan ole vielä riittäviä turvatakseen vakuutusoikeuskäsittelyjen kokonaiskäsittelyaikojen lyhentymisen. Vakuutusoikeuden käsittelyajoille tulisikin asettaa enimmäisajat ja lyhentää käsittelyajat 3-6 kuukauteen sekä määriteltävä sanktiot enimmäisaikojen ylittäneistä päätöksistä.

 **Oikeusturva**

Hakijan oikeusturvan kannalta oleellista on paitsi kohtuullisen lyhyet käsittelyajat myös vakuutusoikeuden antamat päätökset ja erityisesti päätösten perustelut, jotka käytännössä ovat edelleen puutteellisia. Vakuutusoikeuden tulee perustella kaikki päätöksensä hakijalle ymmärrettävällä tavalla hyvää hallintotapaa noudattaen. Vakuutusoikeuden lääketieteellisten asiantuntijalausuntojen on oltava muutoksenhakijalle avoimia ja hakijalle tulee aina varata vastineenanto-mahdollisuus. Ennen kaikkea hakijalle tulee antaa riittävä informaatio asiansa käsittelystä.

**Vakuutusoikeuden päätösvaltaisuus**

Ehdotuksen mukaan esimerkiksi vammaistukiasiat, eläkettä saavan hoitotukiasiat sekä sairausvakuutusasiat ratkaistaisiin vakuutusoikeudessa yhden tuomarin ja yhden lääkärijäsenen kokoonpanossa. Sen sijaan työkyvyttömyyseläkettä, kuntoutusetuutta tai ammatillista kuntoutusta koskevat asiat eivät tulisi ratkaistaviksi kaksijäsenisessä kokoonpanossa. Jos jäsenet eivät ole yksimielisiä ratkaisusta, asia siirretään kolmijäsenisen kokoonpanon ratkaistavaksi.

Esitys keventää ja nopeuttaa käsittelyä. Voidaan kuitenkin kysyä, miksi sairausvakuutusasiat ja vammaistukiasiat eivät kuten työkyvyttömyyseläkeasiat ja kuntoutusasiat vaadi samantasoista ratkaisukokoonpanoa ja päätösvaltaisuutta. Näissähän kaikissa on kysymys sairausperusteisesta työkyvyttömyydestä tai toimintakyvyn alenemasta.

Mielenterveyden keskusliitto ry

Merja Karinen

lakimies